**Helbert Frederico Carreiro da Silva** eli **Fred** (s. 18. elokuuta 1979 Belo Horizonte, Minas Gerais, Brasilia) on brasilialainen jalkapalloilija, pelipaikaltaan hyökkäävä keskikenttäpelaaja. Hän edustaa Australian A-Leaguen Melbourne Heartia.

Ura
---

Fred aloitti uransa Brasilian alemmilla sarjatasoilla ja edusti muun muassa América Mineiroa ja Guarania. Vuonna 2006 hän siirtyi australialaiseen Melbourne Victoryyn, jossa hän oli tärkeässä osassa joukkueen voittaessa A-Leaguen mestaruuden. Adelaide Unitedia vastaan pelatussa loppuottelussa, jonka Melbourne voitti lopulta maalein 6–0, hän syötti neljä Archie Thompsonin viidestä maalista.

Mestaruuskausi jäi Fredin ainoaksi Melbournessa, sillä kaudeksi 2007 hän siirtyi Yhdysvaltain Major League Soccerin D.C. Unitediin. Esikoiskaudellaan Washingtonissa hän teki seitsemän maalia ja antoi kahdeksan maaliin johtanutta syöttöä, mitkä auttoivat joukkueen MLS Supporters’ Shieldin voittoon. Vuoden 2008 Lamar Hunt U.S. Open Cupissa D.C. United ylsi Charleston Batteryn ohella loppuotteluun, jossa Fred teki joukkueensa 2–1-voittomaalin. Marras–joulukuussa 2008 hän teki lyhyen paluun Australiaan, minkä aikana hän pelasi lainasopimuksella A-Leaguen Wellington Phoenixissä.

Tammikuussa 2010 Fred siirtyi MLS:n tulokasjoukkue Philadelphia Unioniin. Hän kuului Philadelphian runkopelaajiin joukkueen esikoiskaudella 2010 ja pelasi 25 ottelua, joissa hän teki neljä maalia. Fredin sopimus Philadelphian ja MLS:n kanssa päättyi kauteen 2010. New England Revolution varasi hänen MLS-oikeutensa joulukuussa 2010 järjestetyssä MLS Re-Entry Draft -varaustilaisuudessa, mutta hän palasi lopulta entiseen seuraansa D.C. Unitediin, joka hankki hänen oikeutensa New Englandilta vaihdossa varausoikeuteen vuoden 2012 MLS SuperDraft -varaustilaisuudessa. Tällä välin seuraan oli liittynyt myös Fredin pikkuveli Junior Carreiro.

Fredin toinen etappi Washingtonissa kesti vain puoli kautta. Heinäkuussa 2011 seura päästi hänet vapaalla siirrolla australialaiseen Melbourne Heartiin, joka on hänen kaudella 2006–2007 edustamansa Melbourne Victoryn paikallisvastustaja.

Saavutukset
-----------

* A-League: 2006–2007
* MLS Supporters’ Shield: 2007
* Lamar Hunt U.S. Open Cup: 2008

Lähteet
-------

1. 1 2  Fred set to debut for D.C. United  29.3.2007. Major League Soccer. Viitattu 4.4.2010. (englanniksi)[vanhentunut linkki]
2. ↑  Thompson’s five goal haul ensures sweet Victory  19.2.2007. Football Federation Australia. Viitattu 4.4.2010. (englanniksi)[vanhentunut linkki]
3. ↑  United’s Fred hopes to recapture magic  13.3.2009. Major League Soccer. Viitattu 4.4.2010. (englanniksi)[vanhentunut linkki]
4. ↑  Windy Wellington welcome for Fred  19.11.2008. A-League. Viitattu 4.4.2010. (englanniksi)
5. ↑  Union Deal for Fred, #7 Overall  13.1.2010. Philadelphia Union. Viitattu 4.4.2010. (englanniksi)[vanhentunut linkki]
6. 1 2  Seitz, Fred Departures Add to Union Roster Gaps  16.12.2010. Philadelphia Union.  Arkistoitu 19.12.2010. Viitattu 17.12.2010. (englanniksi)
7. ↑  D.C. United re-acquires Brazilian midfielder Fred  18.2.2011. D.C. United.  Arkistoitu 21.2.2011. Viitattu 26.2.2011. (englanniksi)
8. ↑  D.C. United midfielder Fred to sign with Australian club Melbourne Heart  20.6.2011. D.C. United.  Arkistoitu 24.6.2011. Viitattu 5.7.2011. (englanniksi)

Aiheesta muualla
----------------

* Fredin esittely Major League Soccerin sivustolla (englanniksi)